**Apple Music** on Applen 8. kesäkuuta 2015 julkaisema musiikin suoratoistopalvelu. Se julkaistiin kilpailijaksi Spotifylle ja muille musiikin suoratoistopalveluille. Apple Musicilla on noin 17 miljoonaa käyttäjää.

Historia
--------

Vaikka Applea on pidetty iPodien ja iTunesin myötä digitaalisen musiikin edelläkävijänä, sillä ei ollut omaa musiikin suoratoistopalvelua ennen Apple Musicin julkaisua. Kun Apple halusi päästää mukaan musiikin suoratoistopalvelubisnekseen, se alkoi kehittää Apple Musicia ostamansa Beats Musicin pohjalta. Apple esitteli 8. kesäkuuta 2015 *Worldwide Developers’ Conference 2015* -kehittäjätapahtumassa Apple Music -palvelunsa, jossa oli julkaisuhetkellä yli 30 miljoonaa musiikkikappaletta. Palvelu aloitti toimintansa 30. kesäkuuta. Se on tulossa saataville yli sataan maahan. Apple on asettanut Apple Musicin käyttäjätavoitteeksi 100 miljoonaa maksavaa käyttäjää, mikä on todella paljon kilpailevan Spotifyn 15 miljoonaan maksavaan käyttäjään verrattuna. Tavoitteen saavuttamiseksi Apple on mainostanut Apple Musicia ahkerasti ja integroinut palvelun iOS-laitteisiin ja Mac-tietokoneisiin. Apple sulki Beats Musicin oman palvelunsa tieltä 30. marraskuuta 2015. Apple on suunnitellut julkaisevansa Apple Musicin kautta televisiosarjoja ja mahdollisesti myös elokuvia. Apple Musicin kautta on tarkoitus julkaista aiemmin *The Late Late Show'n* yhteydessä esitettyä *Carpool Karaokea* ja Applen omaa *Vital Signs* -sarjaa.

Ominaisuudet
------------

Apple Musicin käyttö aloitetaan syöttämällä omia suosikkigenrejä ja -yhtyeitä palveluun, minkä perusteella se mukauttaa suosituksia ja alkaa tarjota soittolistoja. Palvelun suositukset perustuvat kuuntelutapoihin ja tykkäyksiin. Apple Musicissa oli alun perin viisi eri alavalikkoa: Sinulle, Uutta, Radio, Connect ja Musiikki. Vuonna 2016 julkaistun iOS 10 -käyttöjärjestelmän myötä Apple Musicin ulkoasu uudistui. Ulkoasupäivitys julkaistiin Androidille huhtikuussa 2017.

### Beats 1

Beats 1 on Apple Musicin radiokanava, joka sisältää musiikkia ja haastatteluja. Radiota on mainostettu ympärivuorokautisena, mutta puolet vuorokaudesta lähetetään uusintoja. Beats 1 ei käytä kappaleiden valitsemiseen tietokonealgoritmeja, vaan kappaleet valitaan käsin. Beats 1 -studiot sijaitsevat Los Angelesissa, New Yorkissa ja Lontoossa.

### Tekniikka

Apple Music toisti musiikkia aluksi 256 kbps:n bittivirralla, mikä tarkoitti Spotifyä ja Rdiota heikompaa laatua. Vuonna 2016 julkaistun päivityksen myötä musiikkia voi toistaa CD-laatuisena.

### Connect

Connectissa artistit voivat jakaa kuvia, videoita tai uusia kappaleitaan ja kuuntelijat voivat seurata, kommentoida ja jakaa artistien päivityksiä. Connect on heikosti menestyneen ja lakkautetun iTunes Pingin seuraaja.

Hinnoittelu ja saatavuus
------------------------

Apple Musicin saatavuus. Maat, joissa palvelu on saatavilla, on merkitty mustalla.
Toisin kuin Spotify, Apple Music ei tarjoa käyttäjilleen lainkaan mainosrahoitteista ilmaisversiota. Ainoat tilausvaihtoehdot ovat 9,99 euroa maksava yksittäisjäsenyys ja korkeintaan kuudelle käyttäjälle tarkoitettu 14,99 euron hintainen perhejäsenyys, joka vaatii iCloud-perhejaon palvelua käyttävien käyttäjien kesken. Yliopistossa ja korkeakouluissa opiskeleville on joissakin maissa tarjolla myös opiskelijajäsenyys, joka on normaalia yksittäisjäsenyyttä halvempi. Käyttäjän oikeus opiskelijajäsenyyteen varmennetaan UNiDAYS-järjestelmällä. Ilman jäsenyyttä Apple ID:llä voi kuunnella Beats 1 -radiota ja valmiita mainosrahoitteisia soittolistoja. Androidilla kuunteleminen vaatii maksullisen tilin, eikä ilmaiskuuntelu Apple ID:n avulla onnistu. Apple Music tarjoaa tilauksen aluksi kolmen kuukauden ilmaisen kokeilujakson, joka jatkuu ilman irtisanomista automaattisesti. Alla oleva taulukko kuvaa Apple Musicin eri tilaustapojen hinnoittelua.

| Versio | Hinta kuukaudessa | Rajoittamaton kuuntelu | Offline-kuuntelu | Mainokset | Saatavuus | Beats 1 |
| --- | --- | --- | --- | --- | --- | --- |
| Yksittäisjäsenyys | 9,99$ / 9,99€ | Kyllä | Kyllä | Ei | 2015– | Kyllä |
| Perhejäsenyys | 14,99$ / 14,99€ | Kyllä | Kyllä | Ei | 2015– | Kyllä |
| Opiskelijajäsenyys | 4,99€ | Kyllä | Kyllä | Ei | 2016– | Kyllä |
| Sisäänkir­jautuminen Apple ID:llä | Ilmainen | Ei | Ei | Kyllä | 2015– | Kyllä |

Apple Music -ohjelma on saatavilla OS X:lle ja Windowsille. Mobiililaitteista Apple Music on saatavilla iPhonelle, iPod Touchille, iPadille ja Android-laitteille. Palvelun käyttäjämäärän maksimoimiseksi se ladattiin käyttöjärjestelmäpäivitysten myötä kaikkiin iOS-laitteisiin ja Mac-tietokoneisiin. Lisäksi Apple Music on saatavilla Apple Watchille sekä Apple TV:lle. Apple on ilmoittanut myös CarPlay-sovelluksen olevan tulossa.

Vastaanotto
-----------

Apple Music on saanut vaihtelevia arvosteluja. Sitä on pidetty monipuolisena, mutta käyttöliittymältään liian sekavana. Jotkut arvostelijat ovat myös moittineet soittolistojen lyhyyttä ja palvelun keskeneräisyyttä. Ylen Kuningaskuluttajan arviossa Apple Music sai kiitosta uuden musiikin esille nostamisesta ja virkistävistä soittolistoista, mutta sitä kritisoitiin soittolistojen luomisen vaikeudesta.

Applen mukaan elokuun 2015 alussa 11 miljoonaa iOS-käyttäjää oli ottanut Apple Musicin käyttöönsä. Heistä 6,5 miljoonaa jatkoi palvelun tilausta ilmaisen kokeilujakson loputtua.

Kritiikki
---------

|  |  |  |
| --- | --- | --- |
| "| Nykyään on paljon parempi rakentaa älykäs järjestelmä, joka oppii ympäröivästä maailmasta -- Tällainen järjestelmä on demokraattisempi ja vähemmän elitistinen. | "|
| **– Eric Schmidt** |

Beats 1 -radiota on moitittu kappaleiden valitsemisesta käsin, koska tällöin radioon päätyy vain joidenkin ihmisten lempimusiikki. Monissa muissa suoratoistopalveluissa käytetäänkin keinoälyä valitsemaan kappaleita radioasemiin. Tämän takia Googlen entinen toimitusjohtaja Eric Schmidt haukkui Apple Musicia elitistiseksi BBC:n keinoälyä koskevassa pääkirjoituksessaan.

Applen sanotaan painostaneen levy-yhtiöitä jättämään sopimuksensa Spotifyn ilmaisversion kanssa uusimatta ja poistamaan musiikkiaan YouTubesta. Tämä voisi vahingoittaa Spotifyn toimintaa vakavasti, ja internetissä huhuttiinkin useaan otteeseen Spotifyn lopettavansa ilmaisversionsa. Apple joutui painostuksessa käyttämiensä menettelytapojen vuoksi Yhdysvaltain oikeusministeriön ja Euroopan unionin kilpailuviraston syyniin.

Apple Musicin käyttäjät saavat tilauksensa aluksi kolmen kuukauden ilmaisen kokeilujakson, jonka ajalta artisteille ei aluksi maksettu rojalteja soitetuista kappaleista. Tämä herätti närää monissa artisteista ja Taylor Swift kirjoitti Applelle aiheesta avoimen kirjeen ja veti *1989*-albuminsa Apple Musicista. Monet brittiläiset indielevy-yhtiöt olivat myös jättäytymässä ulos Apple Musicista. Tämän seurauksena Apple päätti alkaa maksaa artisteille rojalteja myös ilmaiselta kolmen kuukauden kokeilujaksolta ja Swift palautti albuminsa palveluun.

Lähteet
-------

1. 1 2 3 4 5 6 7 8  Autio, Mikko: Apple julkaisi Spotifyn kilpailijan *Teknavi*.  9.6.2015. Viitattu 25.9.2015.
2. 1 2 3 4 5 6 7  Laakso, Janne: Spotifyn päihittäjä? Ensikokemukset Apple Musicista *Mobiili.fi*.  3.7.2015. Viitattu 24.9.2015.
3. 1 2  Laakso, Janne: Applen musiikkipalvelu saapui Androidille *Mobiili.fi*.  11.11.2015. Viitattu 22.2.2016.
4. 1 2 3  Maksuton kolmen kuukauden Apple Music -kokeilu nyt saatavilla. *Apple*. Viitattu 22.2.2016.
5. 1 2 3 4 5  Autio, Mikko: Apple Music Radio - tätä Spotify ei tarjoa *Teknavi*.  9.6.2015. Viitattu 25.9.2015.
6. ↑  Lehtiniitty, Markus: Applen musiikkipalvelulla nyt 17 miljoonaa tilaajaa – kirii kiinni Spotifyn johtoasemaa *Mobiili.fi*.  8.9.2016. Viitattu 30.9.2016.
7. 1 2 3 4  Lapintie, Lassi: Apple Music julki – näin se eroaa Spotifysta *Iltalehti*.  9.6.2015. Viitattu 24.9.2015.
8. ↑  Country availability *Apple Music*. Viitattu 24.9.2015. (englanniksi)
9. 1 2 3  Pitkänen, Manu: Applella hurjat suunnitelmat Spotifyn nujertamiseksi *Afterdawn*.  8.6.2015. Viitattu 25.9.2015.
10. ↑  Haikala, Niko: Beats Music hiipuu Apple Musicin tieltä *Mobiili.fi*.  13.11.2015. Viitattu 22.2.2016.
11. ↑  Pitkänen, Manu: Netflix voi saada kovan kilpailijan – Apple suunnittelee omia TV-sarjoja *AfterDawn*.  13.1.2017. Viitattu 14.1.2017.
12. ↑  Supersuosittu Carpool Karaoke saa oman sarjan Apple Musiciin - osaa faneista odottaa pettymys *Markkinointi & Mainonta*.  28.7.2016. Viitattu 14.1.2017.
13. ↑  Annila, Silja: Teknologiajätti Apple suunnittelee tv-sarjaa – tähtenä rap-legenda Dr. Dre? *YleX*.  13.2.2016. Viitattu 14.1.2017.
14. 1 2 3 4 5 6 7 8 9  Antin, Niko: Kokeilussa Apple Music *Kuningaskuluttaja*.  18.8.2015. Viitattu 24.9.2015.
15. ↑  Laakso, Janne: Apple Music saa selkeämmän ilmeen *Mobiili.fi*.  13.6.2016. Viitattu 6.4.2017.
16. ↑  Lehtiniitty, Markus: Apple Musiikki päivittyi ensimmäistä kertaa merkittävästi Androidilla *Mobiili.fi*.  5.4.2017. Viitattu 6.4.2017.
17. ↑  Laakso, Janne: Applelta päivitys iOS:lle ja OS X:lle – Apple Music on täällä! *Mobiili.fi*.  30.6.2015. Viitattu 24.9.2015.
18. 1 2 3  Karkimo, Ari: Google-pomo tölväisi Applea: "Näin olisi toimittu 10 vuotta sitten" *TiVi*.  14.7.2015. Viitattu 24.9.2015.
19. ↑  Laitila, Teemu: Apple Music haastaa Spotifyn, mutta tästä Steve Jobs ei pitäisi *TiVi*.  9.6.2015. Viitattu 24.9.2015.
20. ↑  Pitkänen, Manu: Apple Musicissa heikompilaatuista musiikkia kuin Spotifyssa? *Afterdawn*.  10.6.2015. Viitattu 25.9.2015.
21. ↑  Konttinen, Erno: Apple Music saamassa parannuksen – tulossa korkeatasoisempaa ääntä *Mobiili.fi*.  21.12.2015. Viitattu 22.2.2016.
22. 1 2  Apple Music -opiskelijajäsenyyden hankkiminen *Apple-tuki*.  31.12.2016. Viitattu 14.1.2017.
23. ↑  Pitkänen, Manu: Apple julkaisi iOS 8.4:n – Tämä on uutta *Puhelinvertailu*.  30.6.2015. Viitattu 25.9.2015.
24. ↑  Pitkänen, Manu: Apple haastaa Spotifyn: Tällainen on Apple Music *Afterdawn*.  8.6.2015. Viitattu 24.9.2015.
25. ↑  Saarinen, Juha: Spotifyn haastaja Apple Music aloittaa – hinta sama kuin kilpailijoilla *Helsingin Sanomat*.  30.6.2015. Viitattu 24.9.2015.
26. ↑  Pitkänen, Manu: Vältä yllätyslaskut: Näin estät Apple Music -tilauksen jatkumisen kokeilujakson jälkeen *Puhelinvertailu*.  30.6.2015. Viitattu 6.4.2017.
27. ↑  Apple paljasti musiikkipalvelunsa käyttäjämäärän *Digitoday*.  6.8.2015. Viitattu 24.9.2015.
28. ↑  Kuinka moni maksaa Apple Musicista? Himoittu luku julki *It-viikko*.  21.10.2015. Viitattu 5.11.2015.
29. 1 2  Vähäkainu, Matti: Eric Schmidt: Apple Musicin ihmisten kuratoima musiikki "elitististä" *Afterdawn*.  14.9.2015. Viitattu 24.9.2015.
30. 1 2 3  Lapintie, Lassi: Käytätkö ilmaista Spotifyta? Et kauaa, jos Apple saa tahtonsa läpi *Iltalehti*.  6.5.2015. Viitattu 24.9.2015.
31. 1 2  Vähäkainu, Matti: EU ei löytänyt vikaa Apple Musicin sopimuksista *Afterdawn*.  8.8.2015. Viitattu 24.9.2015.
32. 1 2 3  Lapintie, Lassi: Apple antoi periksi Taylor Swiftille – artistit saavat rahansa *Iltalehti*.  22.6.2015. Viitattu 24.9.2015.
33. ↑  Apple teki täyskäännöksen musiikissa: Kyllä me sittenkin maksamme! *Digitoday*.  22.6.2015. Viitattu 24.9.2015.
34. ↑  Kapina kytee: Apple Musiciin jäämässä aukkoja? *Digitoday*.  17.6.2015. Viitattu 24.9.2015.
35. ↑  Hittiartisti heltyi Applelle: Hyvä on saatte albumini *Digitoday*.  26.6.2015. Viitattu 24.9.2015.

Aiheesta muualla
----------------

* Viralliset verkkosivut